Talle sterf in aanval op Katolieke Kerk in NigeriëMuhammadu Buhari, president van Nigerië (Foto: JOHANNA GERON/POOL/AFP) Gewapende mans het Sondag ŉ Rooms-Katolieke Kerk in die suidweste van Nigerië bestorm en op aanbidders losgebrand. Volgens die regering en polisie is talle aanbidders doodgeskiet en talle gewond tydens die aanval by die St. Francis Katolieke Kerk in Owo in die Ondo-staat. Pous Franciskus het in ŉ verklaring gesê hy het verneem van die “dood van dosyne gelowiges” tydens die viering van Pinkster. Nog geen groep het verantwoordelikheid vir die aanval aanvaar nie en die motief en die presiese dodetal was nie onmiddellik duidelik nie. Pres. Muhammadu Buhari het die “gruwelmoorde op aanbidders” veroordeel. Ibukun Odunlami, woordvoerder van die polisie, het gesê die gewapende mans het ook die kerk met plofstof aangeval. ŉ Ooggetuie het aan AFP gesê minstens 20 aanbidders is in die aanval dood. “Ek het deur die area beweeg toe ek ’n harde ontploffing en geweerskote in die kerk gehoor het.” Hy het gesê hy het minstens vyf gewapende mans op die kerkperseel gesien voordat hy na veiligheid gehardloop het. Rotimi Akeredolu, Ondo-goewerneur, het gesê Sondag se voorval was ŉ “afskuwelike en sataniese aanval” en het ŉ beroep op die veiligheidsmagte gedoen om die aanvallers op te spoor. Die aanval kom ŉ dag voordat die regerende APC-party met voorverkiesings begin vir sy kandidaat om Buhari in die 2023-verkiesing te vervang.